Komisijos reglamentas (EB) Nr. 1598/2002
2002 m. rugsėjo 6 d.
nustatantis išsamias Tarybos direktyvos 1999/105/EB taikymo taisykles dėl oficialių įstaigų teikiamos administracinės savitarpio pagalbos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga [1], ypač į jos 16 straipsnio 4 dalį,
kadangi:
(1) Pagal Direktyvos 1999/105/EB 16 straipsnio 1 dalį reikalaujama, kad valstybės narės oficialia kontrolės sistema užtikrintų, kad miško dauginamosios medžiagos, paimtos iš atskirų patvirtinimo objektų arba iš atskirų siuntų, tapatybę būtų galima nustatyti viso proceso metu nuo jos rinkimo iki pristatymo galutiniam vartotojui.
(2) Siekdamos užtikrinti tinkamą kontrolės sistemos veikimą, oficialios įstaigos turi gauti konkrečią informaciją apie registruotų tiekėjų prekybą dauginamąja medžiaga ir jų išduotus tiekėjo dokumentus. Pagal Direktyvos 1999/105/EB 16 straipsnio 3 dalį tiekėjai oficialioms įstaigoms turi pateikti dokumentus, kuriuose nurodoma atitinkama informacija.
(3) Jeigu viso proceso metu nuo dauginamosios medžiagos rinkimo iki pristatymo galutiniam vartotojui ji vežama iš vienos valstybės narės į kitą, atitinkamą informaciją apie prekybą prieš jai patenkant į priimančiosios valstybės narės kontrolės sistemą priimančiosios valstybės narės oficiali įstaiga gali gauti tik per tiekėjo valstybės narės oficialią įstaigą. Siekiant užtikrinti, kad tokia informacija būtų perduota laiku ir tinkamu būdu, būtina sukurti standartizuotą keitimosi informacija tvarką.
(4) Šiame reglamente numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Jeigu miško dauginamoji medžiaga vežama iš vienos valstybės narės į kitą, valstybės narės, kurioje yra įsisteigęs tiekėjas, oficiali įstaiga informaciją pateikia valstybės narės, kurioje įsisteigęs gavėjas, oficialiai įstaigai. Informacija teikiama standartinio formato informaciniu dokumentu, kaip nurodyta priede. Informacija perduodama (paštu, faksimiliniu ryšiu, elektroniniu paštu ar kitomis elektroninėmis priemonėmis) ne vėliau kaip per tris mėnesius nuo tos dienos, kai tiekėjas išsiunčia miško dauginamąją medžiagą.
2. Tuo atveju, kai valstybės narės, kurioje įsisteigęs gavėjas, oficiali įstaiga pareikalauja kartu su 1 dalyje nurodytu informaciniu dokumentu pateikti papildomos informacijos, valstybės narės, kurioje įsisteigęs tiekėjas, oficiali įstaiga visais būdais padeda gauti ir pateikti šią informaciją.
2 straipsnis
Jeigu oficialiai tikrinimo veiklai vykdyti valstybės narės oficialiai įstaigai būtina informacija, bandiniai ar kiti įrodymai, kuriuos galima gauti tik kitoje valstybėje narėje, tos kitos valstybės narės oficiali įstaiga, gavusi specialų prašymą, visais būdais padeda gauti ir pateikti tokią informaciją, bandinius ar kitus įrodymus.
3 straipsnis
Kilus klausimams dėl miško dauginamosios medžiagos autentiškumo, atitinkamos oficialios įstaigos bendradarbiauja siekdamos kuo greičiau išspręsti šią problemą.
4 straipsnis
Jeigu valstybės narės, kurioje įsisteigęs tiekėjas, oficiali įstaiga nustato, kad tiekėjas pateikė neteisingą informaciją, ši oficiali įstaiga apie tai nedelsdama praneša valstybės narės (-ių) oficialiai įstaigai, kuriai buvo pateikta tokia informacija.
5 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas medžiagai, išsiųstai po 2002 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugsėjo 6 d.